text: Savner du din Helmich-keramikfigur og Panton-lampe
  21 marts 2017 kl. 08.56
  Syd- og Sønderjyllands Politi efterlyste ejere til keramikfigur og Verner Panton-lampe. Nu har ejeren til keramikfiguren meldt sig.
  
  Det sker jævnligt, at politiet står med  tyvekoster, som de ikke kan finde en ejermand til. Lige nu savner politiet de rette ejere til en keramikfigur fundet i Ulkebøl ved  Sønderborg. Den er 48 centimeter høj og skabt af den lokale keramiker Helmich, fortæller politiet på Twitter. 
  OPDATERING: Efterlysningen gav gevinst tirsdag sidst på formiddagen, hvor ejeren blev genforenet med figuren, oplyser Syd- og Sønderjyllands Politi.
  I Aabenraa ligger politiet inde med en Globe-lampe designet af Verner Panton. Den er fundet ved en  ransagning i Aabenraa Kommune den 1. marts. Lampen er 60 centimeter høj og skabt i plast. 
  Kan du sandsynliggøre, at du er den rette ejermand, så hører politiet gerne fra dig på 1-1-4.
  Keramikfigur fundet i Ulkebøl v. Sønderborg er blevet genforenet med sin ejer. Vi takker borgerne for hjælpen i sagen. #politidk pic.twitter.com/3n6SmNIzEn
  
  